Իտալական ուղեղափտում

**Իտալական ուղեղափտում** (Italian brainrot), սյուրռեալիստական համացանցային մեմերի շարք, որը ծագել է 2025 թվականի սկզբին։ Այն բնութագրվում է արհեստական բանականությամբ ստեղծված ծիծաղաշարժ և անհեթեթ արարածների պատկերելով, որոնք ունեն կեղծ «իտալական» անուններ։ Այս երևույթը շատ արագ տարածվեց սոցիալական մեդիա հարթակներում, ինչպիսիք են TikTok-ը և Instagram-ը՝ շնորհիվ սինթեզված «իտալական» ձայնային ուղեկցության, գրոտեսկային և զավեշտալի պատկերների, ինչպես նաև անիմաստ պատումի։

## Նկարագրություն
Իտալական ուղեղափտումը բնութագրվում է արհեստական բանականությամբ գեներացված աբսուրդային պատկերներով կամ տեսանյութերով։ Դրանք սովորաբար ներկայացնում են կենդանիների և առօրյա առարկաների, սննդի, զենքերի կամ ֆանտաստիկ տարրերի հիբրիդներ։ Այս արարածներին տրվում են իտալերենացված անուններ կամ օգտագործվում են իտալական մշակույթի կարծրատիպային նշաններ։ Դրանք հաճախ ուղեկցվում են ԱԲ-ով ստեղծված իտալացի տղամարդու ձայնային պատմությամբ, որն, ընդհանուր առմամբ, զուրկ է իմաստից։

Այս կերպարները միավորում են սյուրռեալիզմի, տեսողական անհանգստության (չարագուշակ հովիտ) և համացանցային պոստիրոնիայի տարրերը՝ արտահայտելով Z սերնդի հետպարոդիական հումորը։

'Ուղեղափտում (Brainrot) տերմինը ընտրվել է Օքսֆորդի կողմից որպես 2024 թվականի «Տարվա բառ» և վերաբերում է հոգեվիճակի վատթարացմանը՝ «անիմաստ կամ չմարտահրավիրող բովանդակության» ինտերնետում գերհագեցումից։ Այն կարող է վերաբերվել նաև հենց այդ բովանդակությանը։ Առցանց օգտատերերը հաճախ օգտագործում են այս տերմինը՝ ի նշան իտալական ուղեղափտման աբսուրդության ճանաչման, միևնույն ժամանակ ընդգծելով ԱԲ-ով ստեղծվող «աղբային» բովանդակության աճը։

Իտալական ուղեղափտումը առաջին անգամ հայտնի դարձավ TikTok-ում՝ Tralalero Tralala կերպարի միջոցով, որը ստեղծվել է 2025 թվականի հունվարի 13-ին։ Սկզբնական տեսանյութի հեղինակը՝ @eZburger401 անունով օգտատերը, ջնջել է իր հաշիվը։ Առաջին օգտատերը, ով տարածել է շնաձկան և այլ կերպարների մեմերը, եղել է @noxaasht-ը։

Իտալական ուղեղափտումը հայտնիություն է ձեռք բերել 2025-ի մարտին՝ տարածվելով Ինդոնեզիայում, ԱՄՆ-ում և Եվրոպայում։ Մի շարք ապրանքանիշեր սկսել են օգտագործել այս մեմը իրենց մարքեթինգային նյութերում։

Այս երևույթը նաև ոգեշնչել է նաև մի շարք անկայուն մեմ քոյնների ստեղծմանը։

## Կերպարներ
Իտալական ուղեղափտումը բազմաթիվ կերպարներ ունի՝ շնորհիվ գեներատիվ արհեստական բանականության գործիքների օգտագործման։ Այս ժանրի առաջին վիրուսային կերպարը Tralalero Tralala-ն էր՝ երեքոտանի շնաձուկ Nike մարզակոշիկներով։ Այդ շնաձկանը հաճախ պատկերում են թռչկոտելիս կամ մարտնչելիս Bombardino Crocodilo-ի դեմ՝ ուղեկցվելով «Tralalero tralala» արտահայտության կրկնությամբ։ Հենց այս պատկերով էլ սկսեց ժանրի լայն տարածումը։ Bombardino Crocodilo-ն հիբրիդային արարած է՝ կոկորդիլոսի գլխով և ռմբակոծիչ ինքնաթիռի մարմնով։

Tung Tung Tung Sahur-ը մարդակերպ փայտե կերպար է՝ նման հնդկական լախտի։ Նա բռնել է բեյսբոլի ծեծան։ Նրա անվան «Tung Tung Tung»-ը՝ ինդոնեզական թմբուկ զարկելու հնչյունների օնոմատոպեա է, որը մատնանշում է Սուհուրի սկսվելը։ Այս կերպարը ի սկզբանե ստեղծվել է TikTok-ի օգտատեր @noxaasht-ի կողմից՝ 2025 թվականի փետրվարին և դարձել է առանձին մեմ։ Boneca Ambalabu-ն մարդակերպ ծառագորտ է՝ մարդկային ոտքերով և ավտոմեքենայի անվադողի մարմնով։ Lirili Larila-ն հիբրիդ է՝ փշատե ծաղկի և փղի միջև՝ հագած սանդալներ։ Դիմախոս ձայնը այս կերպարի մոտ պոետիկ և մեղեդային է։

Ballerina Cappuccina-ն բալերինա է՝ գլխի փոխարեն կապուչինոյի բաժակով, հագած թյունիկ և բալետային կոշիկներ։ Այս կերպարը ընդգծում է ժանրի անհեթեթությունը՝ համատեղելով անհամատեղելին՝ առօրյա առարկա և դասական պարային կերպ։ Սկզբնական մեմում նա կատարում էր գեղեցիկ պիրուետ: 

Tralalero Tralala-ի և Bombardino Crocodilo-ի կերպարները մեղադրվել են իսլամաֆոբիայի համար, քանի որ Tralalero Tralala տեսահոլովակի բառերը իտալերենով ծաղրում են Ալլահին։ Չնայած դրան՝ մի շարք իտալացի օգտատերեր դա դիտում են որպես ընդհանրական սրբապղծություն։ Bombardino Crocodilo-ի կերպարը քննադատության է ենթարկվել նաև Գազայի ցեղասպանության նկատմամբ անհարգալից մոտեցման համար։ Որոշ տեսանյութեր ներառում են ձայնային ուղեկցում, որտեղ հեգնանքով խոսվում է Գազայում և Պաղեստինում երեխաների ռմբակոծման մասին։

## Ծանոթագրություն

Կատեգորիա:2025 հայտնված համացանցային մեմեր
Կատեգորիա:Գեներատիվ արհեստական ​​բանականություն
Կատեգորիա:Իսլամաֆոբիա